Internasionale opname: SA vertrou nie regeringPres. Cyril Ramaphosa. (Foto: Siyabulela Duda/GCIS) Net een uit vyf geskoolde Suid-Afrikaners vertrou die nasionale regering. Suid-Afrikaners vertrou hul regering ook die minste van al 28 lande wat aan ŉ aanlyn peiling deur die Edelman Trust deelgeneem het. Dié peiling is tussen 19 Oktober en 18 November onder 34 000 respondente gedoen. Mense wat aan die peiling deelgeneem het, is almal tussen die ouderdomme van 25 en 64 jaar en het ŉ naskoolse kwalifikasie. Hierdie persone is ook redelik ingelig oor wat in die land aan die gang is. Ander lande wat deel van die peiling uitmaak, is China, Noord-Amerika, Brittanje, Rusland en Australië. Suid-Afrika is die enigste land in Afrika wat aan die peiling deelgeneem het. Die opname wys dat net 20% van Suid-Afrikaners wat aan die opname deelgeneem het, die regering vertrou. Dit is een persentasiepunt minder as ŉ jaar gelede. Altesaam 90% van Chinese respondente het aangedui dat hulle hul regering vertrou, vir Nederland is die 59%, Duitsland 45%, Noord-Amerika 39% en Brittanje 36%. Die meeste Suid-Afrikaners (60%) vertrou ook nie die media nie. Rusland se inwoners vertrou egter die media die minste (28%). Meer as die helfte van Suid-Afrikaners (57%) is egter positief oor die land se ekonomiese vooruitsigte. Dit is meer as Noord-Amerika (43%), Australië (32%), Brittanje (27%) en Japan(15%). Die meeste van die deelnemers reg oor die wêreld (83%) is bang dat hulle hul werk sal verloor. Die hoofredes hoekom mense dink hulle sal moontlik hul werk verloor, is weens ŉ dreigende resessie, ŉ tekort aan vaardighede of die kompetisie van goedkoop arbeid uit die buiteland. Meer as 60% van die wêreld se inwoners is bekommerd dat tegnologie te vinnig verander en dat regerings nie in staat is om dit behoorlik te reguleer nie. Altesaam 76% van mense is ook bekommerd oor vals inligting en dat dit as ŉ wapen aangewend kan word. Dié persentasie het met ses persentasiepunte toegeneem sedert 2018.